ທ່ານໂອບາມາ ຄາດຫວັງຄວາມກ້າວໜ້າເປັນພິເສດ ທີ່ກອງປະຊຸມສຸດຍອດທ່ີກຸງມອສກູ
ຂ່າວອື່ນໆອີກ: ປະຊາຊົນ 140 ຄົນເສັຍຊີວິດຈາກເຫດການວຸ້ນວາຍທ່ີເຂດຊິນຈຽງຂອງ ຈີນ;ປະທານາທິບໍດີທີ່ຖືກໂຄ່ນລົ້ມອອກຈາກອຳນາດພົບປະ ພວກຜູ້ນຳໃນຂົງເຂດອະ
ປະທານາທິບໍດີບາຣັກໂອບາມາແຫ່ງສະຫະຣັດໄດ້ເດີນທາງໄປຮອດກຸງມອສກູແລ້ວໃນວັນຈັນມື້ນີ້ ຊຶ່ງເປັນການຢ້ຽມຢາມຄັ້ງທຳອິດຂອງທ່ານໃນຖານະເປັນປະທານາທິບໍດີ ທ່ານໂອບາມາກ່າວວ່າທ່ານຄາດຫວັງວ່າ ຈະມີການທຳຄວາມກ້າວໜ້າເປັນພິເສດກ່ຽວກັບບັນຫາຫລາຍເຣື່ອງໃນລະຫວ່າງການປະຊຸມສຸດຍອດຂອງທ່ານກັບປະທານາທິບໍດີຣັດເຊັຍ ທ່ານ Dmitri Medvedev ຢູ່ນະຄອນຫລວງມອສໂຄ ທ່ານໂອບາມາໄດ້ກ່າວເຊ່ັນນັ້ນ ໃນວັນຈັນມື້ນີ້ ໃນວາລະເຣີ່ມຕົ້ນການພົບປະເຈຣະຈາເປັນເວລາສອງມື້ ກັບປະທານາທິບໍດີ Medvedev ແລະຜູ້ນຳຄົນອື່ນໆອີກຂອງຣັດເຊັຍ ທ່ານໂອບາມາກ່າວຕື່ມວ່າ ສະຫະ ຣັດກັບຣັດເຊັຍມີຫລາຍສິ່ງຫລາຍຄ້າຍຄືກັນຫລາຍກ່ວາສິ່ງທີ່ແຕກຕ່າງກັນ ແລະທຳນາຍວ່າກອງປະຊຸມສຸດຍອດຄັງນີ້ ຈະເປັນປະໂຫຍດແກ່ປະຊາຊົນທັງສອງຊາດ ປະທານາທິບໍດີທັງສອງກຳລັງຈະເຈລະຈາກັນເພື່ອເຮັດສົນທິສັນຍາສະບັບໃໝ່ຂື້ນໃຊ້ແທນສົນທິສັນຍາວ່າດ້ວຍການລົດກຳລັງອາວຸດຍຸດທະສາດສະບັບປີ1991 ຊຶ່ງຈະໝົດອາຍຸໃນທ້າຍເດືອນທັນວາປີນີ້ ທ່ານໂອບາມາໄດ້ກ່າວຕໍ່ໂທຣພາບຣັດເຊັຍວ່າ ເປົ້າໝາຍຂອງທ່ານກໍແມ່ນຕັດຄັງອາວຸດນີສວເຄລັຍລົງ ໃນທາງທ່ີຈະບໍ່ປະໃຫ້ສະຫະຣັດ ຫລືຣັດເຊັຍ ໄດ້ປຽບກັນ ບັນດາເຈົ້າໜ້າທ່ີກ່າວໃນວັນຈັນມື້ນີ້ວ່າ ສະຫະຣັດແລະຣັດເຊັຍໄດ້ຕົກ ລົງເຫັນພ້ອມນຳກັນແລ້ວ ກ່ຽວກັບບົດເນື້ອໃນຂອງແຜນການຕັດພວກອາວຸດລົງນັ້ນ ເຈົ້າໜ້າທ່ີຈີນກ່າວວ່າ ມີປະຊາຊົນ 140 ຄົນເສັຍຊີວິດໃນເຫດການວຸ້ນວາຍທ່ີເກີດຂຶ້ນ ໃນເຂດຊິນຈຽງທາງພາກຕາເວັນຕົກຂອງຈີນ ອົງການຂ່າວຊີນຫົວທາງການຂອງຈີນລາຍງານວ່າ ການຕໍ່ສູ້ກັນໃນວັນອາທິດ ວານນີ້ໄດ້ເຮັດໃຫ້ປະຊາຊົນໄດ້ຮັບບາດເຈັບຫລາຍກວ່າ 800 ຄົນໃນ Urumqi ເມືອງຫລວງຂອງແຂວງດັ່ງກ່າວ ລາຍງານຂ່າວເວົ້າວ່າ ອີກຫລາຍຮ້ອຍຄົນ ຖືກຈັບກຸມ ພວກທ່ີເຫັນເຫດການເກີດຂຶ້ນກ່າວວ່າ ພວກຊົນເຜົ່າ Uiger ຈຳນວນ 1000 ຄົນ ໄດ້ພາກັນເດີນຂະບວນປະທ້ວງຕໍ່ອັນທ່ີພວກເຂົາເຈົ້າກ່າວວ່າ ເປັນການປະຕິບັດທ່ີບໍ່ຖືກຕ້ອງຊອບທັມຕໍ່ເຂົາເຈົ້າ ຈາກຊົນເຜົ່າຫັ້ນ ທີ່ເປັນຊົນເຜົ່າໃຫຍ່ໃນປະເທດຈີນ ພວກຊົນເຜົ່າ Uiger ສ່ວນຫລາຍເປັນຊາວມຸສລິມ ອົງການຂ່າວຊິນຫົວອ້າງຄຳເວົ້າຂອງເຈົ້າໜ້າທ່ີແຂວງຊິນຈຽງ ທ່ີກ່າວຖິ້ມໂທດການກໍ່ຄວາມຮຸນແຮງຂື້ນໃນວັນອາທິດວານນີ້ ໃສ່ພວກຊົນເຜົ່າ Uiger ໃນ ຕ່າງປະເທດ ແລະອັນທ່ີພວກເຂົາເຈົ້າເອີ້ນວ່າ ພວກຍຸຍົງສົ່ງເສີມຈາກຕ່າງປະເທດນັ້ນ ປະທານາທິບໍດີ Manuel Zelaya ແຫ່ງຮົງດູຣັສ ທ່ີໄດ້ຖືກໂຄ່ນລົ້ມອອກຈາກຕຳແໜ່ງ ເດີນທາງໄປຮອດ El Salvador ໃນມື້ນີ້ ເພື່ອທຳການພົບປະກັບບັນດາຜູ້ນຳປະເທດອື່ນໆໃນຂົງເຂດອະເມຣິກາລາຕິນ ຫລັງຈາກປະສົບກັບຄວາມລົ້ມແຫລວໃນການພະຍາຍາມກັບຄືນໄປຍັງ ປະເທດຂອງທ່ານ ໃນຕອນແລງວັນອາທິດວານນີ້ ພວກປະທານາທິບໍດີຂອງປະເທດ Argentina, Ecuador, ແລະ Paraguay ຈະພົບປະກັບທ່ານ Zelaya ຕລອດທັງເລຂາທິການໃຫຍ່ຂອງອົງການກຸ່ມປະເທດອະເມຣິການຳ ປະທານາທິບໍດີ Zelaya ກ່າວຕໍ່ໂທຣະພາບ Telesur ໃນຕອນເດິກ ວັນອາທິດວານນີ້ວ່າ ເຮືອບິນຂອງທ່ານບໍ່ສາມາດລົງຈອດທີ່ສນາມບິນ ນະຄອນຫລວງ Tegucigalpa ໄດ້ ເພາະວ່າພວກທະຫານຮົງດູຣັສ ໄດ້ຕັນທາງແລ່ນຂອງເຮືອບິນໄວ້ ຢ່າງໃດກໍຕາມ ທ່ານກ່າວວ່າທ່ານ ຈະພະຍາຍາມກັບຄືນໄປຍັງຮົງດູຣັສຕື່ມອີກ ໃນເວລາທ່ີໄວເທົ່າທ່ີຈະໄວໄດ້ ໃນຂະນະດຽວກັນ ຣັຖບານຊົ່ວຄາວຂອງຮົງດູຣັສ ໄດ້ປະກາດຫ້າມຜູ້ຄົນສັນຈອນໄປມາໃນຍາມກາງຄື້ນຈົນຮອດມື້ເຊົ້າ ຫລັງຈາກຜູ້ປະທ້ວງຄົນນຶ່ງເສັຍຊີວິດທ່ີສນາມບິນ ພວກປະທ້ວງຫລາຍພັນຄົນພາກັນໂຮມຊຸມນຸມເພື່ອທຳການປະທ້ວງໃນວັນອາທິດວານນີ້ ຊຶ່ງໄດ້ກາຍເປັນເຫດການຮຸນແຮງຂຶ້ນ ນອກຈາກມີຜູ້ປະທ້ວງຄົນນຶ່ງເສັຍຊີວິດແລ້ວ ຍັງມີອີກຫລາຍຄົນໄດ້ຮັບບາດເຈັບໃນ ລະຫວ່າງການປະເຊີນໜ້າກັນ ລະຫວ່າງກຳລັງຮັກສາຄວາມປອດໄພແລະພວກສນັບສນຸນທ່ານ Zelaya ຫລາຍພັນຄົນນັ້ນ ພັກການເມືອງທ່ີເຄີຍປົກຄອງປະເທດເມັກຊິໂກມາເປັນເວລາ 7 ທົດສວັດ ມີໂອກາດຈະໄດ້ກັບຄືນມາປົກຄອງປະເທດອີກ ຫລັງຈາກໄດ້ ຮັບໄຊຊນະຢ່າງເປັນປະວັດການ ໂດຍໄດ້ຮັບຄະແນນສຽງສນັນສນູນຢ່າງຫລວງຫລາຍຈາກປະຊາຊົນຜູ້ປ່ອນບັດ ໃນການເລືອກຕັ້ງວັນອາ ທິດວານນີ້ ເປັນເທື່ອທຳອິດນັບແຕ່ພັກດັ່ງກ່າວໄດ້ຮັບການປລາໄຊໃນການເລືອກຕັ້ງປະທານາທິບໍດີ ຄັ້ງປີ 2000 ນັ້ນ ພັກ National Action Party ຫລື PAN ຂອງປະທານາທິບໍດີ Felipe Calderon ໄດ້ຍອມຮັບເອົາການປລາໄຊໃນການເລືອກຕັ້ງເຄິ່ງສໄມ ໃຫ້ແກ່ພັກ Institutional Revolutionary Party ຫລື PRI ທ່ານ German Martinez ຜູ້ນຳພັກ PAN ຍອມຮັບວ່າ ພັກ PRI ຈະມີສຽງສ່ວນຫລາຍໃນສະພາຕ່ຳຂອງສະພາ Congress ຫລັງ ຈາກການເລືອກຕັ້ງໃນວັນອາທິດວານນີ້ ປະຊາຊົນເມັກຊິໂກ ປະມານ 77 ລ້ານຄົນມີສິດປ່ອນບັດໃນການເລືອກຕັ້ງຄັ້ງນີ້ ເພື່ອເລືອກເອົາຜູ້ແທນເຂົ້ານັ່ງສະພາຕ່ຳ 500 ບ່ອນ ຕລອດທັງ ເຈົ້າແຂວງ 6ແຂວງ ແລະເຈົ້າຄອງກຳແພງເມືອງ ຫລາຍກວ່າ 560 ຄົນ ບັນດາເຈົ້າໜ້າທ່ີອັຟການີສຖານກ່າວວ່າ ຜູ້ວາງລະເບີດສະລະຊີບຄົນ ນຶ່ງໄດ້ຈູດກະນວນລະເບີດລົດຄັນນຶ່ງ ຢູ່ໃກ້ໆກັບທາງເຂົ້າຄ້າຍທະຫານ ຂອງກຸ່ມເນໂຕໃນພາກໃຕ້ຂອງອັຟການີສຖານ ເຮັດໃຫ້ພົນລະເຮືອນ ຢ່າງນ້ອຍ 2 ຄົນເສັຍຊີວິດ ແລະໄດ້ຮັບບາດເຈັບຕື່ມອີກ 14 ຄົນ ພວກນາຍທະຫານແລະຕຳຫລວດກ່າວວ່າ ຄົນຮ້າຍລະເບີດໂຕຕາຍຢູ່ ໃກ້ໆກັບທາງເຂົ້າເດ່ີນບິນ Kandahar ໃນຕອນເຊົ້າວັນຈັນມື້ນີ້ ແລະວ່າ ຢ່າງນ້ອຍພົນລະເຮືອນ 12 ຄົນແລະທະຫານອັຟການີສຖານ 2 ຄົນ ຮວມຢູ່ໃນຈຳນວນຜູ້ຄົນທ່ີໄດ້ຮັບບາດເຈັບ ເດີ່ນບິນແຫ່ງນີ້ເປັນນຶ່ງໃນບັນດາຖານທັບທີ່ໃຫຍ່ທ່ີສຸດ ສຳລັບພວກທະຫານນາໆຊາດໃນອັຟ ການີສຖານ ການໂຈມຕີໃນວັນຈັນມື້ນີ້ ມີຂຶ້ນຫລັງຈາກພວກທະຫານມາຣິນສະຫະຣັດຫລາຍພັນຄົນ ເຣີ່ມທຳການບຸກໂຈມຕີຄັ້ງໃຫຍ່ຕໍ່ພວກຕາລີບັນໃນແຂວງ Helmand ທີ່ຢູ່ຕິດກັນນັ້ນ ໃນວັນອາທິດວານນີ້ ພົນເຮືອເອກ Mike Mullen ປະທານຫົວໜ້າເສນາທິການຮ່ວມກອງທັບສະຫະຣັດກ່າວວ່າ ທ່ານມີຄວາມສະບາຍໃຈ ນຳຍຸດທະສາດສົງຄາມໃນອັຟການີສຖານ ແຕ່ກໍເປີດກວ້າງ ກ່ຽວກັບ ການປັບລະດັບຂອງຈຳນວນທະຫານສະຫະຣັດໃນອັຟການີສຖານນັ້ນ